
Darbo tikslas – remiantis analogiškos paskirties objektų projektavimo principais užsienyje, parengti projektuojamo objekto programą, kuri apima funkciją, paskirtį, pagrindinius parametrus, ir suprojektuoti studentų gyvenamąjį kompleksą.


Norint pasiekti iškeltą tikslą, buvo suformuluoti tokie darbo uždaviniai: 


1. Surinkti, išanalizuoti ir apibendrinti su baigiamojo darbo tematika susijusius literatūros šaltinius; 2. Detaliai išnagrinėti architektūros objektų ir eksperimentinio projektavimo (konkursai, kūrybinės dirbtuvės, eksperimentinės laboratorijos ir kt.) medžiagą; 
3. Išskirti svarbiausias problemas, apibendrinti jų sprendimo šalyje ir užsienyje patirtį.

Remiantis tyrimų duomenimis, asmenine patirtimi ir vaizduote, pasiūlyti motyvuotas, originalias, baigiamojo darbo tematikos problemas (aspektus) atspindinčias „vizijas", grafinėje ir teksto forma.


Darbo tema pasirinkta atsižvelgiant į temos aktualumą ir praktiškumą. Paprastai architektūrinėse diskusijose apie gyvenamąją statybą aptariami tik išskirtiniai objektai ar tipiniai techniniai sprendiniai, o socialinis aspektas dažnai nutylimas. Tačiau architektūroje jis yra nepaprastai svarbus. Tuo labiau kad šiuolaikinė visuomenė yra žymiai įvairesnė nei anksčiau. Baigiamajame darbe apžvelgiama studentų bendrabučių aktuali architektūrinė ir socialinė problematika Lietuvoje. Taip pat darbe pateikti ir aptarti užsienio praktikoje naudoti problemos sprendimo būdai. 


Tyrimo objektas baigiamajame darbe apžvelgtas kompleksiškai, atsižvelgiant į aktualiausius aspektus ir problemas, aptariant jo funkcionalumą, meniškumą, ekonomiškumą, semantiškumą ir kt. Aukštųjų mokyklų atstovai tvirtina, kad valstybė, steigdama studentų bendrabučius, vykdo viešąsias funkcijas, kadangi jų steigimo tikslas yra susijęs su studijomis ir ugdymu. Bendrabučių paskirtis – padaryti aukštąjį mokslą vienodai prieinamą visų šalies regionų jaunimui.

Darbe naudotos medžiagos tikslas – surinkti ir pateikti tokių duomenų, kurie būtų pakankamai reprezentatyvūs ir informatyvūs. Studijuota ne tik architektūros teorijos, bet ir gretimų mokslo krypčių (kultūrologijos, menotyros, filosofijos, sociologijos ir kt.) literatūra. Tirti architektūros objektai bei literatūros šaltiniai sugrupuoti ir interpretuoti [20]. 
1. ANALITINĖ DALIS


Magistro baigiamojo darbo pirmoje dalyje išanalizuoti ir apibendrinti su baigiamojo darbo tematika susiję literatūros šaltiniai. Ši dalis skirstoma į keturis poskyrius, kurie savo ruožtu skirstomi į dar smulkesnes dalis. Pirmajame poskyryje aprašomi socialinės svarbos aspektai, antrajame – atitinkamai išgrupuojami ir aptariami užsienio analogai, trečiajame – aptariama esama Lietuvos studentų bendrabučių padėtis. Paskutiniame poskyryje pateikiamos analitinės dalies išvados, kuriose nurodomos temos problemos.
1.1. Socialinės svarbos aspektai


Pasirinktos darbo temos aktualumas pažymimas tuo aspektu, jog studentų bendrabutis yra vienas svarbiausių visuomeninės paskirties statinių. Juose formuojasi jauno žmogaus asmenybė, brandinama nauja karta, formuojami studentų socialiniai bei moksliniai įgūdžiai, kurie, gali būti, jog bus lemiantys kuriant visuomenės ateitį. Atsižvelgiant į socialinę studentų komplekso svarbą, projektuojamas gyvenamasis kompleksas studentams, kuriame bus įgyvendintos priemonės pagerinančios studentų studijų kokybę. Taigi, prieš projektuojant tokios paskirties statinį, kruopščiai atrinkti ir išanalizuoti literatūros šaltiniai užsienyje ir Lietuvoje.
1.2. Užsienio analogų studija


Magistro baigiamajame darbe apžvelgiami ir aptariami naujausi analogiškos paskirties statiniai užsienyje. Ši problematiška tema užsienio architektų sprendžiama jau nuo 2005 metų. Architektai, atsižvelgdami į socialinę tokių objektų svarbą, siūlo įvairius ir originalius problemos sprendimo būdus. Projektuodami studentų gyvenamuosius kompleksus, architektai siūlo įvairiausią statinių patalpų sudėtį, originalią pastatų architektūrinę išraišką ir kažką urbanizuotoje aplinkoje.

1.2.1. Architektūrinis aspektas
Šiame poskyryje apžvelgiami darbai, kuriuose įžvelgiamas architektų didesnis dėmesys skirtas pastato architektūrinei išraiškai ir pastato funkcionalumui. Verta pažymėti, kad urbanistiniai klausimai neliko nuošalyje.
1.2.1.1. Studentų namai „Tietgenkollegiet“ Danijoje


Lundgaardo ir Tranbergo (angl. Lundgaard & Tranberg) architektų 2003 m. pradėti projektuoti „Tietgenkollegiet“ studentų namai, kurių bendrasis plotas siekia 26 800 m2, realizuoti tik 2006 m. vasarą. Pastatas suprojektuotas Kopenhagos universiteto teritorijoje, naujai suprojektuotame rajone, greta dirbtinai sukurtų vandens kanalų. Čia svarbiausias yra bendravimas, judėjimas. Architektai žiūrėdami į netolimą ateitį pastate užsibrėžė tikslą sukurti sąveiką tarp visuomeninio gyvenimo ir individualaus asmeniškumo.

1.1 pav. Studentų namai „Tietgenkollegiet“ Danijoje

Tarsi širdis, esanti esminių gyvybės palaikymo faktoriumi, šis pastatas yra ta vieta, kur viskas prasideda ir baigiasi, kur yra viso studentiško gyvenimo esmė. Pastato forma esantis apskritimas, simbolizuojantis amžinybę, tobulą tęstinumą, savo viduje talpina tiek socialines, mokslo labui, ir apgyvendinimui tarnaujančias funkcijas.  Ne vienoje plokštumoje esantys langų blokai pastato išorėje – tarsi atspindys įvairialypio gyvenimo, kuris verda pastato viduje, nes jaunimo gyvenimas, negali būti atspindėtas vien tobulomis linijomis, nelygumai iš pastato išores tarsi įkūnija daugybę duobių ir nelygumų jauno žmogaus gyvenime tobulybės link.


Cilindro forma pastatas kontrastuoja susidariusiam naujam griežtų formų urbanistiniam išplanavimui. Tūris aptakiomis formomis reaguoja į dirbtinai suformuotus ryškiai vingiuotus kanalus. Pastatas apsuptas Kopenhagos universiteto griežtos stačiakampio formos pastatų užstatymo. Greta pastato, šiaurinėje teritorijos dalyje stovi stambaus tūrio, keturkampio plano karališkoji Danijos biblioteka. Pietų ir pietvakarių pusėse – gyvenamųjų namų teritorijos. Kvartalo vakarinę dalį raižo dirbtino kanalo ryškiai vingiuota vaga. Pastatas cilindro formos tūriu apjuosia vidinę visuomeninės paskirties, skirtos bendravimui aikštę. Apvalus tūris pripildytas ekspresijos – dinamiškai išskaidytas pastato paviršius. Pastatas formalus ir tuo pačiu dinamiškas. Jo tūris sutrupėjusio cilindro formos, taip išreikšta simbolinė jauno žmogaus ekspresija.


Pastato pirmas aukštas visuomeninis. Visu perimetru yra keli įėjimai į pastatą, tuo pačiu jie yra ir praėjimai į vidinį pastato kiemą, kur sutelkta bendravimo, poilsio vieta. Įėjimai į pastatą ir į vidinį kiemą suprojektuoti penki tam tikrais atstumais vienas nuo kito. Vidiniame kieme numatytos vietos bendravimui, apželdinimui. Pirmame aukšte suprojektuotos patalpos atitinkančios studentų visuomeninius poreikius – pasitarimų, diskusijų, muzikos kambariai, studijos, kompiuterių kavinė. Čia numatyta ir bendra studentams skirta skalbyklos – džiovyklos patalpa.


Antro–šešto aukštų patalpose orientuotose į vidinį kiemą dėstomos bendro naudojimo patalpos – bendravimo, poilsio patalpos, bendros virtuvėlės, balkonai. Pastato perimetru į išorę išdėstyti įvairaus dydžio studentų gyvenamieji kambariai. Kiekvieno kambario išplanavimai analogiški. Visi kambariai yra vienviečiai su atskirais sanitariniais mazgais. Bendroje kambario erdvėje pastatą projektavę architektai numatė poilsio ir darbo zonas (1 PRIEDAS) [7, 26]. 

1.2.1.2. Studentų bendrabutis Slovėnijoje


Architekto Bevko Perovico (slo. Bevk Perovic) suprojektuotas ir 2006 m. Slovėnojoje realizuotas 13 000 m2 pastatas kurtas urbanizuotoje aplinkoje, netoli Liublijanos miesto centro. Architektas užsibrėžtas tikslas buvo – integruoti studentų gyvenimą į miesto aplinką.

1.2 pav. Studentų bendrabutis Slovėnijoje

Bendrabutis netoli Liublijanos miesto centro, tačiau arti gamtinės aplinkos –  netoliese teka upė, kur driekiasi miškų masyvai.


Pastato lakoniška architektūra ir aiškus urbanistinis plėtojimas įtvirtina logišką tvarką.  Pastatas suprojektuotas kvartalo viduje. Tūrį supa prieš porą metų pastatyti monolitiniai pastatai. Sklypą pietuose riboja gatvė. Šioje pusėje orientuotas pagrindinis įėjimas.


Pirmame aukšte suprojektuotos visuomeninės paskirties patalpos, apjuosusios vidinį kiemą – bendravimo erdvę. Šis aukštas naudojamas kaip du gyvenamuosius studentų korpusus jungianti dalis. Aukšte suprojektuoti mokymų klasės, pasitarimų kambariai, sanitariniai mazgai, valgykla su virtuvė, dviračių saugykla. Virš pirmo aukšto iškelti du gyvenamosios paskirties korpusai. Studentų kambariai visi analogiški, vienodo dydžio, skirti gyventi po vieną. Gyvenamąjį bloką sudaro du kambariai sujungti bendromis patalpomis – įėjimu, sanitariniu mazgu ir virtuve.


Pastatas formalus ir monumentalus. Įkūnijantis tvarką ir darną. Pastato koncepcija paprasta. Pastato tūris, jo mastelis, forma, fasadų medžiagiškumas parinktas įvertinus susiklosčiusią aplinką. Pastato tūris griežtas, tarsi susideda iš dviejų dalių uždėtų ant apatinio plokščio stačiakampio. Iš išorės šaltas, dalykiškas, statiškas, pilka spalva tiek išorėje, tiek viduje atrodo dvelkiantis pastatas. Taip pastato architektūra norėta atspindėti discipliną – kurios pagalba jaunas žmogus turi būti formuojamas pilnaverčiu socialinės visuomenės nariu, savo interesų nelaikančiu prioritetiniais kitų narių atžvilgiu. Tačiau tuo pačiu pastato viduje esanti šiltais medžio ir augmenijos elementais dekoruota aplinka tarsi primena, jog tobulumas būna tik tuomet, kai skirtingi dalykai dera tarpusavyje (2 PRIEDAS) [7, 10].

1.2.1.3. Studentų namai “Campagneplein, campus UT“ Olandijoje

Europoje mokslo įstaigų bendrabučiai projektuojami su ypatinga fantazija ir kruopštumu. Dar vienas pavyzdys – pagal architektų Aronso ir Gelauffo (angl. Arons and Gelauff) projektą Olandijos Tvento regione 2007 m. pastatytas universiteto bendrabutis. Pastatas būtų pakankamai tradiciškas jei ne jo šiaurės rytų fasadas, efektingai įlenktas į tūrio vidų. Ant vienos iš X raidės lazdelių primenančios sienos įkurdinta erdvė alpinistams. Šiame studentų komplekse suprojektuoti aštuoniasdešimt septyni kambariai studentams ir numatytas 1 260 m2 plotas, kuriame išdėstytos bendros studentų patalpos.

1.3 pav. Studentų namai “Campagneplein, campus UT“ Olandijoje

Olandijoje nedaug vietų, tinkančių praktikuoti sportinį alpinizmą, tačiau Tvento universitetas savo alpinistų klubui rado tinkamą sprendimą – naują universiteto bendrabutį projektavę architektai kopimo į kalnus treniruoklį įrengė tiesiai ant 30 m aukščio pastato sienos. Joje sumontuota 2 500 specialių laikiklių, kuriais alpinistai naudojasi kopdami į viršų. Taigi, architektai projektuojamo pastato fasaduose integravo erdvę skirtą studentų aktyviam sportui – alpinizmui. Tokiu būdu buvo sukurta išskirtinė pastato architektūra ir socialinė svarba miestelio studentams besidomintiems alpinizmu.

 Aronsas ir Gelauffas nėra pirmieji tokio sprendimo autoriai. Prieš dešimtį metų architektų biuras „NL Architects“ tokiais laikikliais papuošė Utrechto mieste įsikūrusios šiluminės jėgainės sieną. Pasak Aronso ir Gelauffo, toks sprendimas – užsakovo dovana studentų miestelio gyventojams: „universitete aktyviai veikia alpinizmo klubas, tačiau, kad ir kaip paradoksaliai tai skambėtų, jis įsikūrė kalnų neturinčioje šalyje. Alpinistams Olandijoje bet kuriuo atveju tenka naudotis dirbtinai sukurtomis treniruočių platformomis – kodėl gi tam nepanaudoti architektūrinių sprendinių?“


Dėmesio šiame objekte nusipelnė ir patys studentų kambariai. Pirmojo aukšto lygyje tradicinė koridorių sistema pakeista miesto namų planavimu – visi kambariai turi individualų išėjimą į vidinį komplekso kiemą. Kiekviename kambaryje įrengti dideli trijų sekcijų langai, nedidelė virtuvės niša ir integruotas santechninis mazgas, kuriame, taupant vietą, vonia pakeista dušo kabinomis. Santechninio mazgo „kubas“ ir virtuvė įkurdinti kambarių viduryje – faktiškai tai leidžia, prireikus, padalinti erdvę į dvi atskiras zonas – privačią (prie lango) ir viešą (arčiau įėjimo). Toks planavimas, net esant ganėtinai ankštai erdvei (25 m2) leidžia komfortiškai jaustis ir mėgautis privatumu. Studentų patogumui komplekse numatytas ir prekybos centras, ir kirpykla (3 PRIEDAS)[4, 9]. 

1.2.2. Urbanistinis aspektas
Poskyryje aptariami objektai, kuriuose pastebima didesnė aplinkos įtaka tiek pastato tūriui, tiek pastato architektūrai. Čia pastato tūris, jo mastelis, forma, fasadų medžiagiškumas parinktas visų pirma  įvertinus susiklosčiusią aplinką. Tarp  privačios ir viešosios erdvės sukuriamas urbanistinis kompromisas.
1.2.2.1. Studentų gyvenamasis pastatas „Artistų namai“ Danijoje

Projektuodami pastatą studentams Danijoje Schmidto Hamerio Laseno (vok. Schmidt Hammer Lassen) architektų biuro kūrybinė grupė siekė integruoti studentus į miesto gyvenimą. 2007 metais realizuotas pastatas, o greta jo įrengta aikštė, kurioje rengiami įvairūs užsiėmimai, skatinantys bendruomenės bendravimą ir glaudesnius ryšius. Aikštėje yra galimybė stebėti pastato pirmame aukšte vykstančius teatrališkus pasirodymus. 

1.4 pav. Studentų gyvenamasis pastatas „Artistų namai“ Danijoje
 „Artistų namai“ yra miesto centre, pačioje atgaivinto pramoninio rajono „popieriaus malūno“ širdyje. Netradiciniu fasado medžiagų pasirinkimu architektai pastatui suteikė aiškų ryšį su aplinka, papildydami kvartalo pramoninį įvaizdį. 

3 700 m2 bendrojo ploto pastatas įspraustas tarp stambių pramoninių pastatų, orientuotas į šiaurinę pusę.  Šiaurinėje sklypo dalyje driekiasi pėsčiųjų takas, jungiantis upės atskirtas dvi miesto dalis. Sklype ryškus reljefas, žemėjantis upės link, apie pastatą  suprojektuotos nuovažos ir laiptai. Pagrindinis įėjimas į pastatą numatytas iš rytų pusėje esančios automobilių stovėjimo aikštelės. Šioje pastato dalyje sutelktos pagalbinės patalpos. Sklypo vakarinėje dalyje suprojektuota visuomeninė aikštė, pastato terasa. Į šią pusę orientuotos visuomeninės paskirties bendrosios studentų patalpos.

Pagrindinis patekimas į pastatą suprojektuotas per tambūrą rytinėje pastato dalyje, kur iš holo koridoriumi galimi patekimai į studentų kavinę, restoraną, valgyklą bei į šokių salę, šios patalpos suplanuotos pastato vakarinėje dalyje. Rytinėje pirmo aukšto pastato dalyje išdėstytos pagalbinės patalpos – sanitariniai mazgai, virtuvė bei trys evakuacinės laiptinės. Antras aukštas yra skirtas personalui dirbančiam šiame pastate. Trečias–penktas aukštai ir mansarda pritaikyti studentų apgyvendinimui. Šiuose aukštuose suplanuoti minimalistiniai kambariai studentams. Mažuose studentų kambariuose numatomi atskiri sanitariniai mazgai ir darbo – poilsio zonos. Kaip ir viso pastato taip ir kambarių interjeras minimalus, šaltas. Sienos, lubos ir grindys be apdailos – grubaus betono paviršiai. Beje, studentų kambariuose nenaudojami baldai – vietoj jų kambariuose numestos didelės pagalvės.
Pastato koncepcija įdomi savo paprastumu. Pastato tūris, jo mastelis, forma, fasadų medžiagiškumas parinktas įvertinus susiklosčiusią aplinką. Pastato tūris – stačiakampis dvišlaičiu stogu įsilieja į aplinką, o pasitelkus fasadų medžiagiškumą, sukuriamas pramoninio pastato veidas. Fasadai padengti plieniniais surūdijusio raudonojo metalo plieno lakštais, kurie pramušti aiškiai išdėstytomis skylutėmis. Naktį krentantis apšvietimas pro šias skyles paverčia pastatą žaismingu žiburiu. Sulankstomos sienos ir įvairiapusiškas raudonų užuolaidų panaudojimas sudaro nesibaigiantį potencialą įvairiems interjerams įgyvendinti. Tokiais būdais pastatas įrėmintas amžiname judesyje, būdamas pats tarsi artistas. Pastato vidus atvertas į išorę, pirmame aukšte esančios patalpos atidaromos ir išsiplečia į lauko terasą, esančią aikštės pusėje. Vyrauja nuosaikios, grynos architektūros formos, be dekoro ar įmantrių architektūrinių elementų.

 Pastatas savo eksterjeru įsilieja į pramoninę kvartalo aplinką. Plieniniai fasadų elementai visu plotu padengti kiauromis skritulio formos angomis, iš pirmo žvilgsnio neišduoda pastato paskirties. Tačiau pastaroji labiau atsiskleidžia analizuojant pastato funkciją. Dinamiškas, neįprastas, originalus – tokiais epitetais gali būti apibūdinamas ir tiriamasis objektas ir asmenys, kurių interesams statinys yra skirtas – jaunimas. Konkreti jaunimo grupė, kuriai apgyvendinti skirtas pastatas – studentai. Pasirinkta neįprasta pastato architektūra yra suderinta su nestatiško jaunimo poreikiais. Modernus, judantis, besikeičiantis savo konstrukcijų elementais pastatas naudojamas tiek apgyvendinimo, tiek socialinio bendravimo, mokymosi ir kitus studentų poreikius atitinkantiems tikslams. Neįprastas metalo ir stiklo darinys gali būti paaiškinamas nenuspėjamų jaunimo tiek dvasiniu, tiek fizinių poreikių patenkinimu, kuris reikalauja neįprastų bei drąsių sprendimų. Simbolišku galima vadinti pastato švytėjimą naktį pro angas plieniniuose lakštuose, taip simbolizuojant jaunimo potenciją, sklindančias vidines galimybes, kurios taip ir laukia progos išsiveržti (4 PRIEDAS) [21].
1.2.2.2 Studentų namai „Bikuben“ Danijoje

Aart a/s architektų grupės suprojektuotas 7 000 m2 pastatas realizuotas 2006 metais. Pastatas suprojektuotas urbanizuotoje aplinkoje, naujai suprojektuotame rajone, netoli Kopenhagos miesto centro, universitetinio miestelio. Pastatas kontekstualus, įsiliejantis į susiklosčiusią urbanistinę struktūrą. 

1.5 pav. Studentų namai „Bikuben“ Danijoje
Pastatas suprojektuotas dviejų gatvių sankryžoje. Tūrį supa prieš porą metų pastatyti pastatai. Sklypo pietuose ir rytuose – gyvenamieji daugiabučiai. Šiaurinėje ir vakarinėje dalyse sklypą riboja gatvės. Šioje pusėje orientuotas pagrindinis įėjimas. Pirmame aukšte aplink vidinį kiemą išsidėsčiusios visuomeninės paskirties patalpos. Viršutiniuose aukštuose spiralėmis apie vidinio kiemo erdvę dėstomi gyvenamieji studentų kambariai. 

Tūris aiškus, griežtas savo forma – kūbu. Pastato architektūra perteikta pagrindinė pastato idėja, koncepcija –  lygiavertiškumo ir vieningumo siekiamybė. Pastatas aiškiai individualus. Vidinis pastato kiemas perteikia tiesioginį ryšį tarp bendros ir privačios erdvės, tuo pačiu išsaugodamas privatų gyvenimą kambariuose aukštesniuose aukštuose. Pastatas formalus ir monumentalus, išsiskiriantis savo individualia architektūra.

Šis pastatas gali būti laikomas visiškai kontravertiška alternatyva anksčiau jau aptartam „Tietgenkollegiet“ studentų bendrabučio pastatui studentų miestelio širdyje. Jei ankstesnysis objektas žavėjo savo formų aptakumu, tai šis pastatas tarsi rėkia, jog jo funkcija yra svarbi. Stūkso tarytum pabrėžtinai pasipūtęs savo dalykiškumu prieš kitus kvartale esančius objektus, nes jis čia svarbiausias – jame brandinama nauja karta (5 PRIEDAS) [1].

1.2.2.3. Muzikos akademijos studentų gyvenamasis kompleksas Danijoje


Architekto Dorte Mandrupo (vok. Dorte Mandrup) suprojektuotas 3 000 m2 studentų gyvenamasis pastatas yra ant gana sudėtingos sankryžos. Sankryžoje suprojektuotas ir pastatytas studentų gyvenamasis pastatas formuoja kampinį užstatymą taip įsiliedamas savo masteliu ir forma į aplinką. Architekto tikslas buvo suprojektuoti tokį pastatą, kuris atitiktų šalia esančioje konservatorijoje besimokančių studentų poreikius. Architektų didžiausias dėmesys buvo skiriamas studentų gyvenamojo pastato kontekstualumui, pastate numatomiems kambariams studentams ir pastate esančiai repeticijų salei, kuri bus bene svarbiausia pastato dalis.

1.6 pav. Muzikos akademijos studentų gyvenamasis kompleksas Danijoje


Gyvenamuosiuose korpusuose kambariai sugrupuoti po penkiolika, kurie išdėstyti aplink bendrą erdvę, besidriekiančią nuo pastato rytinės iki vakarinės dalies. Bendra studentų erdvė – ašis apie kurią išdėstyti gyvenamieji kambariai suformuota per kelis aukštus. Šioje erdvėje suprojektuota didelė virtuvė ir valgomasis, greta numatytos poilsio ir bendravimo vietos. 


Trys studentų gyvenamieji korpusai yra suprojektuoti aplink bendrą vidinį kiemą, kuriame yra numatytas privatus vidinis studentų kiemas. Pastatų fasadai dengti blizgiomis baltomis fasadinėmis plokštėmis bei matinio stiklo plokštėmis (6 PRIEDAS) [5].

1.2.3. Nauji projektavimo principai studentų miesteliuose
Šiame poskyryje aptariami objektai pasižymi neįprastu architektų požiūriu į pastatą. Užsienio architektai siūlo įvairiausius netradicinius, originalius ir ekonominius studento būsto projektavimo principus, ir nepamiršta, kad jie turi sukurti studentams namus, kurie tenkintų jų poreikius, t.y., studijuoti, mokytis, linksmintis, turiningai leisti laisvalaikį.
1.2.3.1. Studentų miestelis „O2 village“ Miunchene


Technikos universiteto teritorijoje Miunchene, Vokietijoje mažame kaimelyje architekto Marto de Jongo (oland. Mart de Jong) suprojektuoti ir 2005 m. realizuoti septyni „O2 village“ namai. Projekto kūrėjus įkvėpė japonų arbatos namų architektūra, taigi projekte panaudoti pažangūs Europoje ir Japonijoje naudojami surenkamų konstrukcijų metodai. Šie nameliai yra lengvų konstrukcijų, todėl juos lengva transportuoti. Kompaktiški būstai skirti gyventi ištisus metus. Šeši pastatai yra skirti studentams gyventi, o vienas namelis numatytas iš kitų miestų ar šalių atvykstančių dėstytojų apgyvendinimui.

1.7 pav. Studentų miestelis „O2 village“ Miunchene

Studentų kaimelio projekte didelis dėmesys skirtas pastatų ekologiškumui ir ekonomiškumui. Kompaktiški nameliai yra minimalių matmenų–2,66 m x 2,66 m x 2,66 m. Lubų aukštis juose tėra 1,98 m., o durų plotis nameliuose yra vos 0,60 m. 
Vienas namelis sveria 2,2 t. Nors studentų gyvenamasis būstas ir mažas, tačiau jame telpa visi patogumai, užtikrinantys komfortabilų gyvenimą jame. Mažame name architektai sugebėjo patalpinti dvi kompaktiškas dvigules lovas su vieta patalynei, 1,05 m x 1,07 m surenkamą ir išrenkamą valgomąjį stalą, sanitarinį mazgą su dušo kabina, virtuvės zoną, kurioje yra mikrobangų krosnelė, šaldytuvas su šaldikliu. Nameliuose numatytos ir inžinerinės sistemos, kurios užtikrina pastatuose vėdinimą, karšto vandens tiekimą ir pastato šildymą. Dviejų lygių nameliai sumontuoti yra medinių konstrukcijų apvilkti anoduoto aliuminiu (7 PRIEDAS) [5, 18].

1.2.3.2. Studentų namai „Spacebox“ Olandijoje

Bendrabutį, skirtą studentų apgyvenimui studijų metu olandų architektas Martas de Jongas (oland. Mart de Jong) siūlo nedidelio tūrio gyvenamąsias erdves konstruoti iš krovininių konteinerių. Šiais, pamišimo dėl aplinkosaugos laikais, taupyti yra madinga visur ir visada. Pavyzdžiui, pritaikius nebrangias, bet gerai apgalvotas sistemas elektrai, vandeniui ir vėdinimui, konteineriai gali būti patogūs gyventi, pakankamai erdvūs, lengvai sumontuojami ir, kas svarbiausia, nebrangūs. Tokių statinių architektūra gali būti netgi netikėta ir įdomi. Konteinerius nesudėtinga paversti studentų nedideliais gyvenamaisiais kambariais, o pirmuose aukštuose be problemų galima įrengti parduotuves, savitarnos skalbyklas, virtuves, net patalpas, skirtas sporto įrenginiams. 

1.8 pav. Studentų namai „Spacebox“ Olandijoje


„Spacebox“ studentų bendrabučiai tai išradingas pavyzdys, kaip galima praktikoje pritaikyti konteinerių panaudojimą gyvenamajai paskirčiai. „Spacebox“ studentų bendrabučiai jau pastatyti greta kelių universitetų Olandijoje. Pavyzdžiui, prie Utrechto universiteto iš 300 konteinerių sukonstruotas bendrabutis, šalia kurio numatytos automobilių stovėjimui skirtos vietos. Taip pat daug vietos lauke skirta dviračių stovėjimui. Kiekviename konteineryje yra atskira virtuvė – niša, sanitarinis mazgas ir dušas. Bendrabutyje taip pat numatyta bendra patalpa, skirta studentams skalbti ir džiovinti skalbinius. „Spacebox“ studentų namų projekte nepamirštos ir bendro naudojimo patalpos, skirtos studentų poilsiui, bendravimui, aktyviam laisvalaikiui (8 PRIEDAS) [19, 22].

1.2.4. Konkursai

Užsienio šalyse studentų namai projektuojami su ypatinga fantazija ir kruopštumu. Konkursų organizavimas tik įrodo užsienio šalių atsakingą požiūrį rengiant tokias atrankas studentų gyvenamajam kompleksui projektuoti. Šiame poskyryje apžvelgiami keli konkursai ir juose pirmąsias vietas užėmusių architektų darbai.
1.2.4.1. Studentų apartamentų konkursas Prancūzijoje

OFIS biuro architektai dalyvaudami Prancūzijoje paskelbtame konkurse studentų gyvenamųjų apartamentų projektavimui, prieš projektiniuose pasiūlymuose didelį dėmesį skyrė bendrabučio aplinkai. Teritorijoje, kurioje numatyta statyti bendrabutį, iki 2012 metų numatyta tiesti tramvajaus liniją. O iki 2010 metų sklype numatyta pastatyti pasyvų –  energiją taupantį bendrabutį. Architektų iškeltas tikslas – sukurti studentams namus, kurie tenkintų jų poreikius, t.y., studijuoti, mokytis, linksmintis, turiningai leisti laisvalaikį bei sportuoti. 11 metrų pločio ir 200 metrų ilgio pastatas suskaidytas į du blokus, kurių pirmuosiuose aukštuose numatytos bendrosios studentų poreikiams skirtos patalpos, o viršutiniuose aukštose patalpos, skirtos poilsiui ir bendravimui. Siauras ir ilgas pastatas tarsi įsispraudžiamas urbanistiniame kvartalo plane ir atrodo, lyg pagrindinė funkcija teritorijoje yra lauko pramogos, sportas ar kiti užsiėmimai. Čia bendrabutis – tai tik studentų prieglobstis tamsiuoju paros metu ar kai už lango blogas oras. Pastato kieme iš gatvės pusės yra numatyta nutiesti tramvajaus liniją, iš kitos – lauko sportui skirti dideli plotai lauko žaidimo aikštelėms, bėgimo takeliams ir aktyvaus poilsio zonoms. Taip pat bendrabučio aplinka sutvarkyta, atsižvelgus į jaunų žmonių poreikius, palikta vietos poilsiui bei rekreacijai (9 PRIEDAS) [3].

1.9 pav. Studentų apartamentų konkursas Prancūzijoje
1.2.4.2. Konkursas „Student residence in Frankfurt on the Mein“ Vokietijoje


Protestantų bažnyčios teritorijoje paskelbtas konkursas studentų gyvenamojo komplekso projektavimui. Konkurse paskelbti pagrindiniai studentų būsto projektavimo tikslai – nebrangiomis priemonėmis sukurti ekologinį ir ekonomišką socialinį būstą. Konkurso užduotyje buvo nurodyta patalpų sudėtis – 250 vietų gyvenamieji kambariai su sanitariniais mazgais ir virtuvėlėmis – nišomis, 100 vietų nakvynės namų kambariai, kavinė, konferencijų salės, maldos salė (10 PRIEDAS) [5].
1.2.4.2.1. Pirmoji vieta


Pirmąją vietą konkurse užėmė BDA, Karlo ir Probsto architektų studijos (vok. Architekten BDA und Karl + Probst Architektburo)  pateiktas siūlymas. Pirmame pastato aukšte, stilobatinėje dalyje, suprojektuotos bendros studentų patalpos. Šis aukštas yra ryšys, jungiantis atskirus gyvenamuosius blokus. Pastatas yra aiškios struktūros, studentų gyvenamųjų kambarių langai orientuoti rytų–vakarų ir pietų kryptimis. Kambariai yra nedideli ir ekonomiški, tačiau tinkami studentų gyvenimui juose. Ypatingas dėmesys skirtas kambarių insoliacijai bei fasadams. 

1.10 pav. Konkursas „Student residence in Frankfurt on the Mein“ Vokietijoje, I – oji vieta

1.2.4.2.2. Antroji vieta


Architekto Bogeo Lindero (vok. Boge Linder) pateiktas darbas įvertintas gana kritiškai. Kambariai yra kompaktiški ir tinkamo dydžio, tačiau kai kurie orientuoti į šiaurinę pusę. Neigiamai komisijos narių vertinami kambariai suprojektuoti rūsyje bei pastato pirmajame aukšte.

1.11 pav. Konkursas „Student residence in Frankfurt on the Mein“ Vokietijoje, II – oji vieta

1.2.4.2.3. Trečioji vieta


Konkurse trečiąją vietą užėmė JSWD ir Konstantino Jasperto (vok. JSWD Architekten + Planer, Konstantin Jaspert)  kūrybinė grupė. Architektai pasiūlė paprastos ir aiškios koncepcijos pastatą, aiškiai atskirdami jo gyvenamuosius korpusus. Projekte išvengta į šiaurės pusę orientuotų studentų gyvenamųjų kambarių. Keli visiškai atskirti studentų gyvenamieji korpusai formuoja vidinį pusiau uždarą kiemą studentams.

1.12 pav. Konkursas „Student residence in Frankfurt on the Mein“ Vokietijoje, III – oji vieta

1.3. Lietuvos projektavimo patirtis

Tuo tarpu Lietuvos aukštųjų mokyklų bendrabučiai vis dar mena sovietmetį – pirmasis studentų bendrabutis pradėtas eksploatuoti 1963 metais. Daugelis studentų dar tebegyvena nuo tų laikų menkai tepasikeitusioje aplinkoje  tarp pilkų, nutriušusių sienų, o kambariai ir jų apstatymas primena sovietinius laikus. Šiaurinėje Vilniaus dalyje iškilusiuose šios paskirties statiniuose vietoj įprastų karkasinių konstrukcijų pirmą kartą sostinėje panaudotos monolitinės gelžbetonio konstrukcijos, leidžiančio kurti plastiškesnes architektūrines formas. Griežtų stačiakampių pastatų fasadus čia paįvairina ritmiškai pasikartojančios trikampių balkonų eilės. 

1.13 pav. Studentų miestelio bendrabučiai Vilniuje
Lietuvoje studento bendrabutis yra šaltas, dalykiškas, statiškas, pilka spalva tiek išorėje, tiek viduje dvelkiantis pastatas, nieko neprimenantis namų, net jeigu jie ir laikini. Taip kadaise sovietinių laikų architektai pastato architektūra norėjo atspindėti discipliną, kuria jaunas žmogus turėjo būti formuojamas kaip pilnavertis socialinės visuomenės narys, savo interesų nelaikantis prioritetiniais kitų narių atžvilgiu. Tuo tarpu pasikeitus laikams ir politiniam režimui Lietuvoje, griežtas ir statiškas stačiakampis tūris nebegali būti laikomas tinkama aplinka formuotis jaunai asmenybei, taip suprojektuoti studentų bendrabučiai akivaizdžiai riboja jaunimo potencialą ir vidines galimybes, kūrybinį potencialą, todėl turėtų būti keičiami. Niūrių spalvų monotoniški fasadai slepia įvairiaspalvį, dinamišką ir nenuspėjamą vidinį studentišką gyvenimą. Ritmiškai nusėtas vienodų langų mūrinis daugiaaukštis pastatas neatspindi bendrabučio funkcijų, kurios yra ne vien taisyklės ir griežta disciplina, bet ir retai paklūstanti normoms studentiška kasdienybė [16].

Prieš dešimtis metų studentams apgyvendinti pradėti naudoti pastatai atitiko ir higienines normas, ir reikalavimus, keliamus visuomeninės paskirties statiniams, ir jauno žmogaus poreikius, antra vertus, keičiantis visuomenei, keitėsi ir studijuojančių poreikiai, apsirūpinimo techninėmis priemonėmis galimybės ir poreikis, todėl natūralu, jog atitinkamai turėjo keistis ir aplinka, kurioje apgyvendinami būsimieji savo srities specialistai, kad galėtų tinkamai ugdyti savo asmenybes ir profesinius gebėjimus. Ir visgi Lietuvoje esantys studentų bendrabučiai eksploatuojami jau apie pusę amžiaus, o kai kuriuose iš jų kapitalinis remontas nedarytas iki šių dienų. Galima sakyti, kad bendrabučiai yra nusidėvėję ir pasenę tiek fiziškai, tiek ir morališkai. Didžiausia problema, su kuria kaip teigia susiduriantys patys bendrabučių gyventojai, saugumo jausmo bendrabučiuose stoka [25].

Nuolatos studentų maksimaliai apgyvendinti bendrabučiai yra nesaugojami ir netausojami. Panašu, jog apsigyvenę bendrabutyje studentai aplinką suvokia kaip išskirtinai bendrą, jiems patiems nepriklausančią nuosavybės teise ir laikiną, todėl dažnai bendrabučio patalpos, ypač bendrosios, yra niokojamos. Toks studentų neatsakingas požiūris turi labai didelės įtakos bendrabučių būklei. 


Gausų studentų skaičių Lietuvoje patvirtina ir Lietuvos Statistikos Departamento duomenys: 2008–2009 metų pradžioje šalies aukštosiose mokyklose studijavo 210 000 studentų. Palyginti su praėjusiais mokslo metais, studentų skaičius padidėjo 6 tūkst. (3 %). Pastaraisiais metais studentų skaičius kolegijose ir universitetuose augo lėčiau. 2000–2004 m. studijuojančiųjų skaičius kasmet padidėdavo vidutiniškai po 23 000 (12–25 %), o nuo 2005 m. – vidutiniškai po 4 000 (1–4 %) [23]. 

Bendrabučių aplinka nėra pritaikyta rekreacijai ar aktyviam poilsiui, kur studentas galėtų išreikšti susikaupusią vidinę energiją. Bendrabučių kiemuose nėra ir vietos, kuri būtų pritaikyta laisvalaikiui ar skaitymui gryname ore. Studentų bendrabučių teritorijoje vyrauja betoninės išdaužytos trinkelės, padrikai išmindžioti takeliai žolėje. Tai tik įrodo, jog neplanuotas intensyvus studentų srautas aplinkoje paliko savo netvarkos. 

Kalbant apie studentų bendrabučių aplinką, verta pažymėti ir transporto parkavimo vietų prie bendrabučių stokos problemą. Prieš pusšimtį metų toks reiškinys nebuvo dažnas, taip pat ir nebuvo numatytas, todėl šiandien jaunuoliai bendrabučių teritorijoje randa įvairiausių automobilių stovėjimui nepritaikytų vietų, kur ir palieka savo keturrates transporto priemones. O numatytose automobilių stovėjimo aikštelėse greta bendrabučių vietos užtenka vos porai dešimčių automobilių. Tuo tarpu nedidelė dalis studentų, pasirinkusių dviratį, turi sukti galvą dėl jo laikymo ir saugumo bendrabučiuose, nes specialių vietų statyti dviratei transporto priemonei  nėra numatytų.

Studentų bendrabučio kambariai yra itin mažos kvadratūros. Senojo tipo bendrabučiuose daugiausiai kambarių yra nuo 11,5  iki 18 m2, modernesni yra 35 – 36 m2. Tiesa, nuo 1991 m. panaikintas reikalavimas seno ti​po bendrabučių kambariuose ap​gyvendinti po keturis žmones, taigi žengtas žingsnis, tačiau menkas, suteikiant bendrabučio gyventojams šiek tiek palankesnes gyvenimo sąlygas. Keli maži kambarėliai, kuriuose gyvena po du ar tris žmones, yra sujungti į bloką. Kiekviename bloke yra po vieną sanitarinį mazgą, kuriuo naudojasi kambariuose gyvenantys studentai. 


Kiekvienais metais studentų Lietuvoje daugėja, bendrabučių tik mažėja ir gyvenimo sąlygos kasmet juose darosi vis labiau nepakenčiamos. Studentų, kuriems reikia bendrabučio, skaičius 2008–2009 mokslo metais Lietuvoje siekė 26 257, o iš jų gyvena bendrabučiuose 21 055 studentai. Ir tik 30 % atvykusių studijuoti į didžiuosius Lietuvos miestus ir pateikusių prašymus apsigyventi bendrabutyje studentų, gavo teigiamus atsakymus. Tačiau darbe pateikiamas probleminis klausimas yra, ar šita sąlyginai nedidelė studentų dalis, turinti galimybę apsigyventi bendrabutyje, iš tiesų turi pagrindo džiaugtis, atsižvelgiant į studentui bendrabučiuose suteikiamas gyvenimo sąlygas [23].

1.4. Analitinės dalies išvados



Atlikus užsienio analogų studiją galima teigti, kad Europoje projektuojami nauji studentų gyvenamieji kompleksai atitinkantys šiuolaikinio studento poreikius. Projektuojamose pastatuose numatomi ne tik komfortiški gyvenamieji kambariai studentams, taip pat kompleksuose projektuojamos patalpos, kuriose talpinamos funkcijos reikalingos studijų metu. Darbe aptariami net trys studentų namai projektuoti ir pastatyti Danijos sostinėje Kopenhagoje studentų miestelyje. Kiekvienas kompleksas yra skirtingos patalpų sudėties, kadangi buvo projektuoti skirtinguose universitetuose studijuojantiems studentams. Tačiau kiekviename studentų  komplekse projektuojamos patalpos pritaikytos šiuolaikiniams studentams. 

O Lietuvoje esančių studentų bendrabučių architektūros išskirtiniu bruožu galėtų būti laikoma tik formali ir monumentali pastato išorė, kai tuo tarpu užsienio praktikoje architektai stengiasi studentų namų pastato architektūra atspindėti jo gyventojų charakterį, t.y. pastatai kuriami dinamiški ir spalvingi, tuo pačiu neprasilenkiant su itin aktualiu praktiškumo reikalavimu. 

Pažymėtinas ir dar vienas neigiamas aspektas aptariant studentų bendrabučių architektūrinę problematiką Lietuvoje. Bendrabučių gyvenamoji aplinka neatitinka jaunų žmonių poreikių laisvalaikiui ir mokslui. Atsižvelgiant į užsienio šalių praktiką, daugelio universitetų studentų miesteliuose lokalizuojasi milžiniški sporto centrai, kompiuterizuotos bibliotekos, valgyklų tipo maitinimo įstaigos, skalbyklos – džiovyklos, pasitarimų, diskusijų ar laisvalaikio ir kitos paskirties patalpos atitinkančios studentų visuomeninius poreikius ir gerinančius studijuojančių gyvenimo kokybę.
2. PROJEKTINĖ – TIRIAMOJI DALIS

2.1. Tema


Temos aktualumas. Lietuvoje sovietmečiu pastatytų studentų būsto pastatai neatitinka šiuolaikinio jaunimo poreikių. O bendrabučių renovacija šiuo atveju būtų sudėtingas ir laukiamų rezultatų neduodantis procesas. Dėl to magistro baigiamajame darbe pasirinkta aktuali ir Lietuvoje problematiška tema – remiantis užsienio praktika, suprojektuoti studentų gyvenamąjį kompleksą.

Temos naujumas. Projektuojamas pastatas išsiskiria tuo, kad jame be šiuolaikiniam studentui reikalingų patalpų numatoma ir kitos paskirties bendro naudojimo patalpos – sveikatingumo centras, vaikų dienos priežiūros centras. Pastarasis  yra svarbus ir aktualu tokios paskirties objektui, nes jaunos ir vis dar besimokinančios šeimos neturi kam patikėti savo atžalų studijų metu. O pasibaigus mokslo metams akademinio jaunimo namai būtų naudojami kaip ekonominės klasės viešbutis.

Temos problematiškumas. Projekto sėkmę lemtų komplekse numatytų funkcijų visapusiškas išnaudojimas. Kadangi Lietuvoje nėra veikiančio tokio pobūdžio komplekso, sudėtinga prognozuoti probleminius aspektus, kurie atsirastų įgyvendinus darbe aprašomą projektą.

Ateities poreikių prognozė. Vertinant studentų bendrabučių ateities poreikių prognozę, verta pažymėti, kad studentai Lietuvoje, kaip ir daugelyje kitų pasaulio šalių, pripažįstami esantys jautria socialine grupe, kuri reikalinga valstybės paramos. Toks požiūris gali būti pagrindžiamas bendra valstybės politika ir net konstituciniu principu – teisės į mokslą. Atsižvelgiant į tokią valstybės pareigą teikti paramą šiai socialinei grupei, galima daryti išvadą, kad perspektyvoje tokia pareiga galėtų nebent būti didinama apimties bei kokybės aspektais, bet ne mažinama ar panaikinama, todėl bendrabutis laikytinas projektu, kurio funkcija ateityje turės tik didėjančią, o ne mažėjančią reikšmę, tai reiškia, kad jo paskirties keitimo klausimas nėra aktualus.

2.2. Projekto programa

Baigiamojo darbo antro skyriaus antrame poskyryje aprašoma projektuojamo pastato programa. Pateikiami  išanalizuoti teritorijos, esančios Naugarduko/ Švitrigailos/ Kauno gatvių sankirtoje, sutvarkymo siūlymai, statinio sudėties ir dydžių deklaravimas.
2.2.1. Sklypo ir gretimų teritorijų daugiaaspektė analizė


Prieš pasirenkant vietą studentų gyvenamajam kompleksui projektuoti Vilniaus mieste buvo atlikta socialinė analizė. Sostinėje pažymėtos visos aukštosios mokyklos ar jų fakultetai ir jų studentų esami bendrabučiai. 

2.1 pav. Socialinė analizė – aukštosios mokyklos ir jų bendrabučiai
2.2.1.1. Teritorijos istorinė raida

1860 m. pro Vilnių nutiestas Peterburgo – Varšuvos geležinkelis gerokai suardė radialinį miesto planą. Nutiesus geležinkelį ir išaugus statybai, 1837 m. projektinis planas ėmė nebepatenkinti miesto poreikių. 1856 m. buvo pastatyti šeši, o 1860 m. – trisdešimt vienas mūrinis namas. 1860 m. mieste buvo 1 639 gyvenamieji namai (833 mūriniai), 1863 m. – 2003 gyvenamieji namai (993 mūriniai). Ėmė plisti istorizmo architektūra.

1875 m. buvo patvirtintas trečiasis projektinis planas. Jo įgyvendinimą stimuliavo didelė gyvenamųjų namų ir visuomeninių pastatų statyba. 1889 m. Vilniaus miesto valdyba davė 480 leidimų įvairiems pastatams statyti ir rekonstruoti. Panašus statybos leidimų skaičius buvo duodamas ir vėlesniais metais. Naujos statybos padėjo išryškėti Naujamiesčiui, kuris pradėtas formuoti dar pagal 1817  projektinį planą. Šioje miesto dalyje susidarė taisyklingas stačiakampio plano gatvių tinklas, beveik vienodo dydžio, perimetru apstatyti kvartalai. Sparčiai augant miestui ir tankėjant užstatymui geriausi namai buvo statomi šv. Jurgio prospekte (dabar gatvė pavadinta Gedimino prospektu) ir Naujamiestyje, čia kūrėsi turtingieji [28].

2.2 pav.  Teritorijos esančios Naugarduko/ Švitrigailos/ Kauno gatvių sankirtoje istorinė  raida

Analizuojamoje teritorijoje, esančioje Naugarduko/ Švitrigailos/ Kauno gatvių sankirtoje, užstatymas susiformavo apie 1860 – 1914 metus. Kvartale esanti grįsta Amatų gatvė istoriniuose žemėlapiuose pradėta žymėti jau nuo 1859 m. O 1938 m. istorinio užstatymo žemėlapyje matomas padrikas Naujamiesčio kvartalų užstatymas nestambiais pastatais, o vietose užstatymas apskritai nesuformuotas. Šiandien šiuose kvartaluose dėl greitų statybų rajone susiformavo padrika tūrine – erdvine sistema. Stambūs pramonės pastatai gretimuose kvartaluose pastatyti apie 1960 m. formuoja kvartalų griežtą perimetrinį užstatymą, o istoriniai smulkūs objektai, statyti nuo 1860 m. rytinėje dalyje (arčiau miesto centro), išsidėstę išlaikydami laisvą naujamiestinį užstatymą  (11, 12, 13, 14, 15 PRIEDAI) [11].
2.2.1.2. Teritorijos esama būklė

Studentų  gyvenamieji kompleksai mieste siūlomi įvairiose Vilniaus miesto vietose, netoli sostinės aukštųjų mokyklų esančių centrinėje miesto dalyje. Magistro baigiamajam darbui pasirinkta problemiškiausia ir tinkamiausia vieta detalizuoti.

2.2 pav. Socialinė analizė – siūlomos studentų gyvenamojo komplekso vietos Vilniaus miesto centrinėje dalyje

2.2.1.3. Teritorijoje esantys objektai

Šiame poskyryje aprašomi ir įvertinami teritorijoje esantys statiniai. Nagrinėjama teritorija yra Vilniaus Naujamiesčio mikrorajone, prie miesto centro, netoli autobusų bei geležinkelio stoties. Analizuojama vieta yra trasoje Vilniaus oro uostas – Vilniaus centras. Pagal Vilniaus miesto savivaldybės teritorijos Bendrojo plano sprendinius iki 2015 m. teritorija yra už Vilniaus Senamiesčio ribos bei už siūlomos Vilniaus Senamiesčio apsaugos griežto reglamentavimo zonos. Tačiau patenka į Vilniaus senamiesčio ir kitų siūlomų urbanistinių draustinių apsaugos zoną, kurioje yra nustatyti urbanistikos paveldo objektai (Naujamiesčio urbanistinė vietovė siūlomas Naujamiesčio kultūrinis urbanistinis draustinis) (17 PRIEDAS)[29].

Šiuo metu  teritorija yra apleista, padrikai susiformavę sklypai nesutvarkyti, o juose esantys objektai nunykę ir neprižiūrimi. Naujamiestyje pokariniais metais buvo daug laisvų sklypų, kurie, neatsižvelgiant į kontekstą bei į urbanistinį – istorinį miesto audinį, buvo užstatyti daugiaaukščiais gyvenamaisiais namais. O pramonės zonos centrinėje miesto dalyje atsirado dėl sovietiniais metais direktyviškai vykdomu statybų. Taigi rajone susiformavo padrika tūrine – erdvine sistema. Nors Naujamiestis – centrinis miesto rajonas, tačiau aukštutinėje jo terasoje iki šiol nėra aiškios gatvės, kvartalo, aikštes erdvines struktūros. Nagrinėjama Švitrigailos gatvė – šiaurės–pietų krypties miesto ašis, kuri turi potencialą tapti centrine miesto gatve (18 PRIEDAS) [10, 13].
2.2.1.3.1. Švitrigailos g. 13/ Naugarduko g. 42 pastatas

2.3 pav. Švitrigailos g. 13/ Naugarduko g. 42 pastatas

Statinys yra sudėtingos tūrinės kompozicijos susidedantis iš netaisyklingos formos plane pailgų tūrių. Iš netaisyklingo tūrio ir istorinių šaltinių galima spręsti, jog pastatas buvo pastatytas per kelis statybos etapus skirtingais metais. Pastatas ignoruoja Naugarduko ir Švitrigailos gatvių sankirtos bei Naujamiesčiui būdingą perimetrinį užstatymą. 

Pastatas yra mūrinis dviejų aukštų su mansarda. Stogo danga – čerpės. Fasadų apdaila – tinkas. Pastato fasadai nėra autentiški ar unikalūs, nėra puošybos elementų, pastato langai bei kitos angos išdėstytos atsitiktine tvarka nepastebimas ritmas ar metras.
2.2.1.3.2. Švitrigailos g. 15 pastatas

2.4 pav. Švitrigailos g. 15 pastatas


Pastatas yra netaisyklingos formos plane. Statinys yra mūrinis, jo stogas dengtas šiferiu. Fasadų apdaila –  tinkas, pastatas neturi puošybos ar saugotinų elementų.

2.2.1.3.3. Švitrigailos g. 17 pastatas

2.5 pav. Švitrigailos g. 17 pastatas

Pastatas plane yra stačiakampio formos. Statinys yra mūrinis, jo stogas dengtas šiferiu. Fasadų apdaila –  tinkas, pastatas neturi puošybos ar saugotinų elementų.
2.2.1.3.4. Švitrigailos g. 19 pastatas

2.6 pav. Švitrigailos g. 19 pastatas

Statinys yra stačiakampio plano vieno aukšto su mansarda. Pastatas yra medinės architektūros Lietuvoje pavyzdys, bet nėra įtrauktas į Vilniaus miesto savivaldybės administracijos direktoriaus įsakymu patvirtintą medinių pastatų ir jų kompleksų apsaugos pirmaeilių darbų programą. Kai kurie elementai pakeisti (įėjimo vieta, langų dalinimas), tačiau objektas turi elementų būdingų tipinei medinei architektūrai. 

Pastatas medinis, pamatai akmeniniai, stogas – čerpės. Fasaduose išlaikyta simetrija, langai su mediniais apvadais, langų dalinimas – tipinis.

2.2.1.3.5. Švitrigailos g. 23 pastatas

2.7 pav. Švitrigailos g. 23 pastatas


Pastatas yra iš dviejų skirtingo dydžio stačiakampių tūrių, vienas tūris vieno aukšto, kitas – vieno su mansarda. Statinys – gyvenamosios paskirties. 

Pastatas yra medinis, tipinis užmiesčio medinio namo architektūros pavyzdys. Stogo danga – šiferis, pamatai akmeniniai. Fasaduose negausu puošybos elementų, langų ir kitos angos išdėstytos atsitiktine tvarka, kai kurios angos uždengtos. Langų dalinimas įvairus, tačiau būdingas kraštui.

2.2.1.3.6.  Švitrigailos g. 21 pastatas

2.8 pav. Švitrigailos g. 21 pastatas


Pastatas yra stačiakampio plano, vieno aukšto, gyvenamosios paskirties. Pastatas yra medinis, tipinis užmiesčio medinio namo architektūros pavyzdys. Stogo danga – šiferis, pamatai akmeniniai, fasaduose išdėstyti langai tipinio dalinimo su autentiškais apvadais bei langinėmis.

2.2.1.3.7.  Amatų g. 6 pastatas

2.9 pav. Amatų g. 6 pastatas

Statinys yra naujos statybos dvibutis gyvenamasis dviejų aukštų su mansarda namas. Pastatas yra medinis karkasinis, nebūdingas krašto medinei architektūrai objektas. Stogo danga – šiferis, stogo nuolydis skirtingų laipsnių, pamatai betoniniai. Fasaduose gausu atsitiktinių skirtingų elementų, fasadų bei stogo spalvos nebūdingos statybos laikotarpiui ar vietos architektūrai.
2.2.1.4. Teritorijoje esančių pastatų panaudojimas

Nagrinėjamoje situacijoje matomas skirtingais principais užstatytų miesto struktūrinių dalių įvairovės konfliktas, kurį būtina išspręsti norint praplėsti Vilniaus centro urbanistinė struktūros ribas. Stichiška ir menkai valdoma teritorijų priemiestyje plėtra yra realus pavojus gyvenamosios aplinkos kokybei, transporto srautams, darbo vietų koncentracijai, taršos padidėjimui, pėsčiųjų ir transporto konflikto susidarymui, socialinė aplinkos skurdimui.

Remiantis teisiniu reglamentavimo nuostatomis išanalizavus objektus, galima teigti, jog statiniai esantys naginėjamoje teritorijoje nėra unikalūs, autentiški, kultūros vertybės, nes neatitinka visų teisės aktuose keliamų reikalavimų. Akademinio lygmens darbe siūloma nevertingus pastatus utilizuoti. Šiuo metu statinių būklė yra prasta, statiniai neatitinka šių dienų reglamentais nustatytų saugaus naudojimo ir kitų kriterijų. Pastatai pernelyg priartėję prie triukšmingos Švitrigailos gatvės. Šie pastatai yra vienoje iš pagrindinių Vilniaus miesto ašių. Trasoje Vilniaus oro uostas – miesto centras esanti Švitrigailos gatvė gali tapti miestą reprezentuojanti gatvė.

Magistro darbe siūlomas šios gatves regeneravimo koncepcinis sprendinys. Sudaromas centrines miesto gatvės modelis, kuris atgaivintų urbanistiškai nunykusias teritorijas, tobulintų miesto erdves, jų struktūrą ir kompozicija bei pagerintų rajono socialinį gyvenimą. Teritorijoje numatoma utilizuoti esamus nevertingus pastatus išsaugant istorinę grįstą pėsčiųjų Amatų gatvę (kuri gali būti siūloma įtraukti į urbanistikos paveldo objektų sąrašą) ir toje vietoje projektuoti vientisą kompleksą su viešbučiu skirtą studentams gyventi bei tenkinantį visus šiuolaikinio jaunimo poreikius. 

2.2.2 Programos prioritetų nustatymas


Viešojo poreikio užtikrinimas. Projektuojamo komplekso pirmieji aukštai yra atviri visuomenei. Čia projektuojamos patalpos gali būti eksploatuojamos tiek pastato gyventojų, studentų, tiek pastato svečių, dėstytojų, miesto gyventojų bei svečių. Šiuose aukštuose numatytos bendro naudojimo patalpos, kuriose siūlomos vandens procedūros SPA centre, vieša kavinė bei valgykla, yra numatyta patalpa, kurioje numatomos rengti konferencijos. 


Teritorijoje numatomas parkas šalia sklypo ir ant pastato stilobatinės dalies stogo nėra uždaras ir yra prieinamas visuomenei. Numatomas parkas skirtas studentų, aplinkinių gyventojų aktyviam poilsiui ir rekreacijai. Parkas bus tinkama vieta aplink esančių įstaigų darbuotojams, kurie pietų pertraukos metu, gali papietauti projektuojamo komplekso kavinėje ar valgykloje ir pailsėti, atsikvėpti nuo darbų.

Gyvenamieji korpusai skirti studentams gyventi gali būti naudojami kaip ekonominės klasės viešbučio kambariai. Vasaros metu, kada nevyksta mokslai, studentų kambariai lieka apytuščiai, o tuo metu Vilniuje vyksta daug renginių. Į šiuos renginius atvyksta tiek dalyviai iš kitų miestų ar šalių, tiek ir žiūrovai, kurie bus apgyvendinami studentų komplekso gyvenamuosiuose korpusuose. Taigi studentų korpuso viešasis poreikis yra užtikrintas.

2.10 pav. Socialinė analizė – pagrindiniai keliai ir atstumai iki aukštųjų mokyklų
Pastato ekologiškumas. Vieta akademinio jaunimo namams pasirenkama Vilniaus miesto centre, greta senamiesčio, geležinkelio bei autobusų stoties, trasoje ORO UOSTAS–VILNIAUS CENTRAS. Svarbiausi objektai (taip pat ir sostinės aukštosios mokyklos) lengvai ir greitai pasiekiami miesto viešuoju transportu, dviračiu ar pėsčiomis. 

2.2.3. Statinio sudėties ir dydžių deklaravimas 

Projektuojamo pastato bendrasis plotas yra 38 585 m2. Bendrosios studentų patalpos sudaro 8 % viso pastato ploto. Šias bendrąsias patalpas sudaro: sandėliai (220 m2), skalbykla (70 m2), SPA centras (1660 m2), klubinės patalpos (280 m2), konferencijų centras (540 m2), kompiuterių kavinė (270 m2), kūrybinės dirbtuvės (480 m2), skaitykla (390 m2).

Studentų gyvenamajame komplekse projektuojamos kavinė (640 m2) ir valgykla (420 m2) su virtuve (480 m2). Šios patalpos sudaro 4 % viso pastato ploto. Antrajame pastato aukšte projektuojamas vaikų dienos priežiūros centras, kuris yra 300 m2. 

2.11 pav. Statinio sudėties ir dydžių  grafinė schema

Požeminiuose pastato aukštuose projektuojama požeminė automobilių (6920 m2) ir dviračių (940 m2) saugykla ir šios saugyklos sudaro 20 % viso pastato bendrojo ploto.


Gyvenamuosiuose pastato korpusuose projektuojami šeimyniniai, studentų ir dėstytojų kambariai. Šeiminiai kambariai numatomi kelių lygių (pirmame – gyvenamoji erdvė, antrame – miegamasis) ir šie kambariai yra po 37 m2. Iš viso pastate tokių kambarių yra 40 ir gyvenamieji šeimyniniai korpusai sudaro 8 % viso pastato bendrojo ploto. 

Studentų gyvenamieji kambariai yra dviviečiai ir vienviečiai. Dviviečių kambarių pastate iš viso yra 60, o vienviečių – 72. Dviviečiai kambariai yra 29 m2, o vienviečiai kambariai yra 24,7 m2. Iš viso pastate yra 132 kambariai ir 192 studentų vietos. 


Komplekse projektuojami 50,4 ir 42,4 m2 kambariai skirti dėstytojams. Tokių kambarių pastate yra 56 ir jie sudaro 9 % pastato bendrojo ploto.
2.3. Eksperimentinis projektavimas


Projektuojant studentų gyvenamąjį kompleksą naudotas variantinis projektavimas. Tai vienas iš architektūros kūrybos metodų naudotas darbe. Pateikti du skirtingi teritorijos užstatymo variantai. Variante „A“ siūloma formuoti Švitrigailos gatvės perimetrinį užstatymą. Toks užstatymas būdingas Naujamiesčio rajonui, tačiau projektuojamos rajono dalies užstatymas nėra reguliarus ir pastebima užstatymo įvairovė. Variante „B“ siūlomas taškinis sklypo užstatymas ir tokiu būdu Švitrigailos gatvės išklotinė tampa dinamiška, įvairesnė.
2.3.1. Programos įgyvendinimas

Studentų gyvenamasis kompleksas turi būti toks, kad studentai galėtų patenkinti savo socialinius, sporto ir kitus poreikius, neišvykdami toli iš studentų apgyvendinimo teritorijos. 

 
Projektuojamas kompleksas studentams gyventi tenkina visus šiuolaikinio jauno studento poreikius. Gyvenamieji kambariai skirti studentams projektuojami vienos ir dviejų vietų su individualiais sanitariniais mazgais bei minimaliomis virtuvėlėmis – nišomis, šalia kambarių numatomos ir bendros studentų patalpos – virtuvėlės bei bendravimo, žaidimų patalpos, kuriose studentai galės bendrauti su kolegomis, draugais ar svečiais. 


Yra jaunų žmonių, kurie nebaigę studijų sukuria šeimas ir neturi galimybės tęsti studijų dėl to, kad neturi kam patikėti savo mažus vaikus. Todėl komplekse įrengiami kambariai skirti jaunoms studentų šeimoms. Jaunieji tėvai, studijų metu, vaikus galės saugiai palikti vaikų dienos priežiūros centre. Šis centras projektuojamas ant komplekso stilobatinės dalies, kur bus įrengta vaikų žaidimo aikštelė bei parkas jaunimui.


Projektuojant studentų gyvenamąjį kompleksą atsižvelgta ir į problemas, su kuriomis susiduria iš kitų miestų į sostinę dėstyti atvykstantys dėstytojai. Pastariesiems komplekse numatomi du gyvenamieji korpusai, kuriuose kambariai projektuojami su svetaine ir atskiru miegamuoju kambariu. Kambariuose numatomi sanitariniai mazgai ir holai su sieninėmis spintomis daiktams.

2.3.2. Siūlomi projektuojamo pastato sprendiniai, variantas „A“
Studentų gyvenamieji kambariai bei apartamentai dėstytojams projektuojami vientisame tūryje pakeltame virš stilobatinės dalies. Projektuojamas pastatas formuoja Naujamiesčio rajono Švitrigailos gatvės vientisą išklotinę ir taip sukuriamas aiškus ir Naujamiesčiui būdingas gatvės koridorinis gatvės užstatymas. 

2.12 pav. Variantinis projektavimas – variantas „A“, vizualizacija; vaizdas iš viršaus

Stilobatinės dalies stogas apželdinamas ir įrengiamas viešas parkas, skirtas rekreacijai. Parke ant pastato stilobatinės dalies stogo numatomos vietos poilsiui, pasivaikščiojimo takeliai bei žaidimo aikštelės. Teritorijoje esančioje šalia sklypo taip pat numatoma įrengti viešąjį parką aktyviam poilsiui ir rekreacijai.

2.13 pav. Variantinis projektavimas – variantas „A“, vizualizacija; vaizdas nuo Kauno ir Švitrigailos gatvių sankryžos

Stilobatinėje pastato dalyje projektuojamos patalpos reikalingos šiuolaikinio studento gyvenimo bei studijų kokybei pagerinti. Įėjimai į pastatą projektuojami du pagrindiniai ir numatomi įėjimai/ išėjimai iš evakuacinių pastato laiptinių. Pagrindiniai įėjimai numatomi į didelį holą – įstiklintą atriumą. Jo erdvė yra bendra, atvira per visus septynis aukštus. Pirmas pastato aukštas yra visuomeninis jame projektuojamos patalpos – kavinė, lauko kavinė, valgykla su virtuvėmis, konferencijų salė, kompiuterizuota biblioteka, kompiuterių kavinė. Požeminiame aukšte projektuojamas SPA centras. Vandens procedūrų patalpos bus apšviečiamos nuo vidinio įgilinto kiemo, kurio žemės altitudė sutampa su SPA centro grindų altitude. Požeminiuose dvejuose aukštuose numatoma požeminė automobilių saugojimo aikštelė ir dviračių saugojimo patalpa.
Gyvenamieji kambariai projektuojami viršutiniuose komplekso aukštuose. Gyvenamieji kambariai orientuojami į parko, pietų pusę. Į triukšmingą Švitrigailos gatvę orientuojamas koridorius. Koridorius šiame pastate yra numatomas lyg ekranas apsaugantis nuo triukšmo ir taršos, kuriuos skleidžia intensyvus automobilių transporto srautas Švitrigailos gatvėje, trasoje oro uostas – Vilniaus centras. Gyvenamasis korpusas suskirstytas į tris segmentus, kurie yra praeinami, tačiau atskirti vienas nuo kito liftų holais. Viename projektuojami kambariai studentams, viduriniame – kambariai skirti jaunoms šeimoms, o pietinėje pastato dalyje projektuojami – viešbučio kambariai. Pastate numatomos šešios evakuacinės laiptinės, greta jų projektuojami erdvūs holai su liftais. Liftų holų erdvė numatoma bendra keliems aukštams, ji apželdinama. Pastato gyvenamojo korpuso koridoriuose numatomi atviri reprezentaciniai laiptai jungiantys po kelis aukštus. Koridoriuose numatomos bendros atviros erdvės, kuriuose numatoma galimybė įrengti žiemos sodus.

2.3.3. Siūlomi projektuojamo pastato sprendiniai, variantas „B“
Teritorijoje siūlomas taškinis kvartalo užstatymas. Šiame variante Švitrigailos gatvės išklotinė formuojama suteikiant jai gyvybės, dinamikos ir išvengiant gatvės užstatymo monotoniškumo. Tokiu būdu atgaivinama nunykusi Naujamiesčio rajono socialinė bei architektūrinė aplinka. Švitrigailos gatvė tampa reprezentacinė trasoje nuo oro uosto iki pat Vilniaus miesto centro.

2.14 pav. Variantinis projektavimas – variantas „B“, vizualizacija; vaizdas iš viršaus
Komplekse projektuojama daugiausia pagrindinės – gyvenamosios paskirties patalpų. Gyvenamieji kambariai studentui, jaunai studentų šeimai ir dėstytojams siūlomi atskiruose korpusuose „kūbuose“. Juose projektuojami ir gyvenamieji kambariai ir kitos paskirties bendros patalpos – tai bendros virtuvėlės, bendravimo ir poilsio zonos. Patalpose, kurios orientuotos į Švitrigailos gatvę, dėstomos bendros paskirties zonos – virtuvėlės ar bendravimo, žaidimų patalpos. Taip siekiant išvengti didelės taršos ir triukšmo gyvenamuosiuose studentų kambariuose. „Kūbų“ korpusai pakelti virš stilobatinės dalies, kurios stogas apželdintas ir jame įrengiamas parkas. Ant žaliojo stilobato stogo projektuojamas vaikų dienos priežiūros centras, kuriame jaunos šeimos studijų metu gali palikti savo mažas atžalas. Pirmame aukšte įrengiamos patalpos reikalingos šiuolaikinio studento gyvenimo bei studijų kokybei pagerinti. Pastate taip pat įrengiami vidiniai kiemeliai, kuriuose studentams sukurta privati erdvė bendravimui ir poilsiui.

2.15 pav. Variantinis projektavimas – variantas „B“, vizualizacija; vaizdas nuo Kauno ir Švitrigailos gatvių sankryžos


Studentų gyvenamojo komplekso požeminiame aukšte numatomas sveikatingumo centras ir požeminė dviejų aukštų automobilių saugojimo aikštelė. Požeminiame aukšte numatoma dviračių saugykla. Minus pirmame aukšte greta SPA centro numatoma skalbyklos – džiovyklos patalpa. Šalia komplekso zona sutvarkoma ir apželdinama, projektuojamas parkas, kuriame įrengiamos žaidimų, poilsio, bendravimo aikštelės ir baseinas – čiuožykla. Viešasis parkas skirtas komplekso, miesto gyventojams ir svečiams.
2.4. Aiškinamasis raštas


Šioje dalyje aprašomi projektuojamo studentų komplekso šie sprendiniai: urbanistinis (viešųjų ir privačių erdvių planavimas, pėsčiųjų srautų suskirstymas, gatvių tinklo analizė, žaliosios zonos planavimas, teritorijos užstatymas), architektūrinis (pastato medžiagiškumas, forma, aukštingumas, patalpų išplanavimas, funkcija) ir konstruktyvinis.
2.4.1. Sklypo plano sprendiniai


Vilniaus Naujamiesčio rajone, Naugarduko/ Švitrigailos/ Kauno gatvių sankirtoje, projektuojamas studentų gyvenamasis kompleksas. Šis kompleksas pagerins šiuo metu esamą prastą socialinę ir architektūrinę, urbanistinę šio rajono aplinką. 

Sklype projektuojamas pastatas nuo gatvės atitraukiamas paliekant erdvius šaligatvius praeivių srautams ir dviračių takui. Dėka  skirtų dešimties įėjimų i kompleksą žmonių srautai į pastatą pasisikirsto tolygiai. Ant pastato stilobatinės dalies įrengiamas parkas jaunimui, miesto gyventojams bei miesto svečiams. Ant šios eksploatuojamos stogo dalies galima patekti ir iš projektuojamo komplekso, ir atvirais laiptais projektuojamais nuo šaligatvių, esančių prie Švitrigailos ir Naugarduko gatvės, ir pietinėje dalyje esančios nuožulnos.

Sutvarkoma ir dalis kvartalo, kuriame yra projektuojamas sklypas. Tarp kvartale esančiu daugiabučių gyvenamųjų namų ir naujai planuojamo studentų komplekso numatoma sutvarkyti, apželdinti teritoriją ir čia įrengti parką. Parke numatomos poilsio vietos, projektuojami takeliai ir aktyvaus poilsio aikštelės jaunimui. Teritorijos pietinėje pusėje projektuojama  lauko teniso aikštelė, o į šiaurę nuo jos numatoma  krepšinio žaidimo aikštelė. Šis parkas trauktų ne tik kvartale esančių daugiabučių gyventojų ar komplekse gyvenančius studentų srautus, bet taip pat būtų traukos objektas ir aplinkiniuose kvartaluose gyvenantiems žmonėms. Kadangi šioje Naujamiesčio rajono dalyje nėra parko skirto žmonių rekreacijai, į tai atsižvelgiant projektuojama žalioji zona tiek aktyviam tiek pasyviam poilsiui.

2.16 pav. Sklypo plano schema


Teritorijoje išsaugoma ir atgaivinama grįsta istorinė Amatų gatvelė. Ši gatvelė bus naudojama  įvažiavimui į studentų gyvenamojo komplekso požeminę automobilių stovėjimo aikštelę bei pėsčiųjų eismui.

2.4.2. Projektuojamo pastato architektūrinė dalis


Iš Švitrigailos gatvės į kompleksą suprojektuoti penki įėjimai. Pastato pirmąjame aukšte numatomos patalpos yra visuomeninės ir prieinamos visiems, todėl pirmas aukštas projektuojamas stiklinis, kad trauktų praeivių srautus ir efektyviai atliktų savo funkciją. Į Švitrigailos gatvę orientuojami bendri koridoriai – holai, kuriuose numatomos vietos studentų bendravimui ir poilsiui, klubinės patalpos, valgykla, kompiuterinė kavinė, konferencijų salė. Šios patalpos orientuotos į parko pusę. Prie kavinės projektuojamas vidinis kiemelis, į kurį galima patekti ne tik iš kavinės, bet ir  iš Amatų gatvės pusės. Kiemelyje vasaros metu numatoma lauko kavinė. Pirmajame aukšte projektuojami septyni sanitarinių mazgų blokai. Vienas sanitarinių mazgų blokas numatomas kavinėje ir valgykloje dirbančiam personalui. Kituose šešiuose sanitarinių mazgų blokuose numatomos trys vyrų ir trys moterų sanitariniai mazgai. Bloke taip pat projektuojamas sanitarinis mazgas žmonėms su negalia ir valytojos  patalpa.

Antrasis aukštas  projektuojamas atviras kartu su žaliąja zona. Į jį patenkama devynių surojektuotų pairmame aukšte laiptinių pagalba ir dvvejomis laiptų sekcijomis suprojektuotų iš parko pusės. Pilnai  eksplotuojamo stogo įrengiamas parkas. Čia ant stilobatinės dalies stogo projektuojamas vaikų dienos priežiūros centras kartu su vaikų žaidimo aikštele, kuris orientuojamas į pietų pusę. Ant šio stogo įrengtame parke numatomas nežymus reljefas. Parko takeliai projektuojami atsižvelgiant į suformuotą stogo reljefą.

2.17 pav. Pastato perspektyvinis vaizdas nuo Švitrigailos gatvės

Trečiame – aštuntame aukštuose projektuojami devyni gyvenamieji korpusai. Penkiuose iš jų korpusuose numatomi studentų kambariai. Šie kambariai projektuojami su privačiomis nedidelėmis lodžijomis. Juose siūloma atskiri sanitariniai mazgai ir virtuvėlės – nišos. Visi gyvenamieji kambariai orientuoti į pietų – parko pusę. Juose studentų gyvenamuosiuose kambariuose užtikrinama insoliacija. Į vakarų pusėje esančią Švitrigailos gatvę orientuotos bendros virtuvės su valgomaisiais. Iš kiekvieno gyvenamojo korpuso projektuojami du evakuaciniai išėjimai. Viena iš evakuacinių laiptinių leidžiasi iki stilobatinės dalies stogo ir nuo jo žmonės evakuojami trimis laiptinėmis.

Projektuojamo gyvenamojo komplekso gyvenamieji korpusų fasadai orientuoti į šiaurę ir į pietus yra aklini, be langų. Į parko, esančio vakarų pusėje suprojektuoti gyvenamieji kambariai stiklinėmis vitrinomis. Kiekviename gyvenamajame kambaryje numatomas minimalus erkeris. Šie kambarių erkeriai formuoja dinamiška, nemonotonišką fasadą

2.18 pav. Studento kambarys,  aksonometrija

2.19 pav. Jaunos šeimos kambarys, aksonometrija

Komplekse projektuojami du gyvenamieji korpusai skirti jaunoms šeimoms. Pastarųjų šeimų korpusų gyvenamieji kambariai projektuojami su privačiais balkonais. Kambariai projektuojami per du aukštus – pirmame aukšte  virtuvė, sanitarinis mazgas, darbo zona. Antrame aukšte numatomas erdvus miegamasis kambarys. Šeimyninių gyvenamųjų korpusų vakaruose  įrengiamos bendros virtuvės su svetainėmis. 

Du studentų gyvenamojo komplekso korpusai numatomi dėstytojams. Šiuose korpusuose laikinai apgyvendinami kambariai projektuojami ir pietų, ir vakarų pusėse. Kambariai numatomi su svetaine, miegamuoju ir atskiru sanitariniu mazgu. Kadangi patalpos bus skirtos laikinam apgyvendinimui todėl jose  mažesnė insoliacija pietų pusėje.

2.20 pav. Dėstytojo kambarys, aksonometrija

Požeminiuose dvejuose aukštuose numatoma automobilių saugojimo aikštelė. Automobilių stovėjimo vietos dėstomos tarp pastato konstruktyvinio karkaso gelžbetoninių kolonų. Antrame požeminiame aukšte numatomos 102 automobilių saugojimo vietos. Pirmame požeminiame aukšte numatomos 99 automobilių vietos. Šių aukštų aukštis tarp perdenginių yra 3,00 m. Požeminiuose aukštuose projektuojamas SPA centras per du požeminius aukštus. Jo bendras aukštis tarp perdenginių 6,30 m. SPA centre numatomi baseinai, trys pirtys. Šalia baseino projektuojama kavinė – baras su virtuvėle. SPA centro patalpos apšviečiamos per vidinio pastato kiemo vitrinas. Šio vidinio kiemo žemės altitudė sutampa su SPA centro grindų altitude. SPA centro svečiai sezono metu galės mėgautis ir lauke numatomomis pramogomis.


Požeminiame aukšte numatoma džiovyklos – skalbyklos patalpa skirta visiems studentams ir komplekse įsikūrusioms jaunoms šeimoms. Greta skalbyklos – džiovyklos patalpos požeminiame aukšte  yra skirtos vietos dviračių saugyklai. 

Projektuojami devyni laiptinių su atskirtu lifto holu bloku. Kiekvienas blokas jungia antrą požeminį aukštą ir paskutinius aštuntą ar septintą aukštus ir yra kaip evakuacinis išėjimas iš pastato ir gyvenamųjų korpusų laikantysis branduolys.


Į rytų pusę orientuotuose gyvenamuose korpusuose projektuojami dvigubi fasadai. Dvigubi fasadai − kitokia stiklo estetika. Pasirinkti dvigubą fasadą ir taip išspręsti saulės kontrolės, šilumos izoliacijos problemas – vienas labiausiai paplitusių būdų, padedančių išlaikyti stiklą maksimaliai skaidrų. Tokio tipo fasadas sudarytas iš išorinio fasado, vidinio fasado ir menamo trečiojo fasado – tarp išorinio ir vidinio sumontuotų specialių žaliuzių. Dvigubų fasadų pranašumas – galimybė natūraliai vėsinti bei ventiliuoti patalpas. Priekinis fasadas yra stabilus, nejudinamas ir nevarstomas. Tokie fasadai itin gerai sulaiko garsą, todėl projektuojami pusėje orientuotoje į judrią Švitrigailos gatvę. Antrojo fasado stiklas yra reaguojantis į šviesą. Stiklas yra pripildytas smulkiųjų kristalų dalelių, kurios laužia šviesą ir sukuria gyvo fasado efektą. Kadangi studentų gyvenimas vyksta iki vėliausios nakties, pastats tamsiu paros metu taip pat bus „gyvas“. Dėl skirtingų tankių kristalų pasiskirstymo stikle fasado plokštumos reaguos skirtingai į šviesą.


Visi gyvenamieji korpusai atitinka reglamentų keliamus reikalavimus, insoliacijai, triukšmo lygiui ir korpusų atstumai vienas nuo kito atitinka priešgaisrinius reikalavimus.

2.4.3. Projektuojamo pastato konstruktyvinė dalis


Pastato pirmųjų aukštų konstruktyvinis karkasas susideda iš gelžbetoninių laikančiųjų kolonų. Gelžbetoninės kolonos numatomos kvadratinio skerspjūvio 400 x 400 mm. Kolonos dėstomos 6 000 – 7 200 mm atstumu viena nuo kitos. Požeminiuose aukštuose tarpuose tarp kolonų dėstomos automobilių stovėjimo vietos. Tarpaukštinis perdenginys projektuojamas briaunuotas, kurio briaunos orientuojamos išilgai pastato. Briaunuoto perdenginio storis ties 250 mm storio briaunomis, kurios projektuojamos kas 1500 mm, siekia 400 mm., kitos perdenginio dalies storis – 160 mm. Stilobatinė pirmo aukšto dalis perdengiama briaunuota perdanga ir ant jos formuojamas parko reljefas ant kurio padengiamas augalinis sluoksnis ir eksploatuojamas stogas apželdinamas.

Siekiant išlaikyti vieningą pastato koncepciją buvo atsisakyta gyvenamųjų korpusų kolonų. Korpusai, pakibę virš stilobatinės dalies, pastatui suteikia lengvumo ir novatoriškumo. Todėl gyvenamųjų korpusų konstruktyvinis karkasas sudėtingesnis. Pastatų laiptinės ir liftų blokai naudojami kaip laikantysis branduolys, ant kurio remiamos metalinės trys dvitėjo skerspjūvio 800 (400) x 300 mm sijos. Sijos esančios išorinėse sienos atremiamos dvitėjo skerspjūvio 400 x 300 mm metalinių sijų. Visos šios metalinės horizontalios sijos pakabinamos ant skersinių dvitėjo skerspjūvio 240 x 120 mm sijų. Ant horizontalių dvitėjo skerspjūvio metalinių sijų atremiami briaunuoti perdenginiai, kurių storis ties briauna (esančią kas 800 mm) siekia 400 mm. perdenginiai besiribojantys su lauku papildomai apšiltinami. Gyvenamųjų korpusų sienos užpildomos monolitu ir apšiltinamos iš lauko pusės.

2.21 pav. Konstruktyvinė schema, aksonometrija

IŠVADOS

Iš darbe atlikto tyrimo akivaizdu, kad studentų bendrabučių būklė Lietuvoje yra viena iš pagrindinių sričių, kurią būtina skubiai reformuoti, ir ši problema turi būti sprendžiama kompleksiškai. 

Lietuvos studentams reikalingi nauji namai, atitinkantys šiuolaikinius jaunų žmonių poreikius. Užsienio šalyse skiriama daug dėmesio ir investicijų jaunajai kartai. O Lietuvoje tai dar kol kas yra visai nesprendžiama problema. 

Užsienyje pastaruosius penkerius metus studentų būsto problema aktyviai sprendžiama, siūlant įvairiausius originalius architektūrinius sprendinius. O šalies gyvenamasis kompleksas studentams yra puiki niša architektų kūrybai ir fantazijai.

Išanalizavus studentų aukštųjų mokyklų situaciją Vilniaus mieste pasirinkta tinkamiausia ir problematiškiausia vieta studentų kompleksui. Atlikus teritorijos istorinių šaltinių, kultūros vertybių ir urbanistinės analizes siūloma teritorijos sutvarkymo koncepcija. Vadovaujantis teritorijos ir sklypo tyrimų išvadomis pateikti teritorijos sutvarkymo ir atgaivinimo siūlymai. Įgyvendinus projektą, nagrinėjama Naujamiesčio teritorija taptų mieto reprezentacine erdve, kurioje vyktų jaunimo miesto gyvenimas.
Aptarus ir apibendrinus studentų namų projektavimo patirtį svetur, magistro baigiamajame darbe buvo užsibrėžti ir įgyvendinti tikslai suprojektuoti funkcionalų, daugiafunkcinį studentų kompleksą, atitinkantį šiuolaikinio jaunimo poreikius. Taip pat darbe įgyvendinti uždaviniai užtikrinti viešąjį poreikį, atsižvelgta į ekologiškumą ir ateities poreikius.

PAVEIKSLŲ SĄRAŠAS
1.1 pav. Studentų namai „Tietgenkollegiet“ Danijoje
1.2 pav. Studentų bendrabutis Slovėnijoje
1.3 pav. Studentų namai “Campagneplein, campus UT“ Olandijoje

1.4 pav. Studentų gyvenamasis pastatas „Artistų namai“ Danijoje
1.5 pav. Studentų namai „Bikuben“ Danijoje
1.6 pav. Muzikos akademijos studentų gyvenamasis kompleksas Danijoje

1.7 pav. Studentų miestelis „O2 village“ Miunchene
1.8 pav. Studentų namai „Spacebox“ Olandijoje

1.9 pav. Studentų apartamentų konkursas Prancūzijoje

1.10 pav. Konkursas „Student residence in Frankfurt on the Mein“ Vokietijoje, I – oji vieta

1.11 pav. Konkursas „Student residence in Frankfurt on the Mein“ Vokietijoje, II – oji vieta

1.12 pav. Konkursas „Student residence in Frankfurt on the Mein“ Vokietijoje, III – oji vieta

1.13 pav. Studentų miestelio bendrabučiai Vilniuje

2.1 pav. Socialinė analizė – aukštosios mokyklos ir jų bendrabučiai
2.2 pav.  Teritorijos esančios Naugarduko/ Švitrigailos/ Kauno gatvių sankirtoje istorinė  raida
2.2 pav. Socialinė analizė – siūlomos studentų gyvenamojo komplekso vietos Vilniaus miesto centrinėje dalyje

2.3 pav. Švitrigailos g. 13/ Naugarduko g. 42 pastatas

2.4 pav. Švitrigailos g. 15 pastatas

2.5 pav. Švitrigailos g. 17 pastatas

2.6 pav. Švitrigailos g. 19 pastatas

2.7 pav. Švitrigailos g. 23 pastatas

2.8 pav. Švitrigailos g. 21 pastatas

2.9 pav. Amatų g. 6 pastatas

2.10 pav. Socialinė analizė – pagrindiniai keliai ir atstumai iki aukštųjų mokyklų
2.11 pav. Statinio sudėties ir dydžių  grafinė schema

2.12 pav. Variantinis projektavimas – variantas „A“, vizualizacija; vaizdas iš viršaus

2.13 pav. Variantinis projektavimas – variantas „A“, vizualizacija; vaizdas nuo Kauno ir Švitrigailos gatvių sankryžos

2.14 pav. Variantinis projektavimas – variantas „B“, vizualizacija; vaizdas iš viršaus

2.15 pav. Variantinis projektavimas – variantas „B“, vizualizacija; vaizdas nuo Kauno ir Švitrigailos gatvių sankryžos

2.16 pav. Sklypo plano schema
2.17 pav. Pastato perspektyvinis vaizdas iš parko pusės
2.18 pav. Studento kambarys,  aksonometrija
2.19 pav. Jaunos šeimos kambarys, aksonometrija
2.20 pav. Dėstytojo kambarys, aksonometrija
2.21 pav. Konstruktyvinė schema, aksonometrija

